ബസ് സര്വീസുകള് നിലച്ചു ഒറ്റപ്പെട്ട് തോട്ടംതൊഴിലാളികള് വിതുര: രണ്ടാഴ്ച പിന്നിട്ടിട്ടും പൊന്മുടിയിലേക്കുള്ള ബസ് സര്വീസ് പുനരാരംഭിക്കാതായതോടെ പ്രതിഷേധം ശക്തമാകുന്നു. മേഖലയിലേക്കുള്ള ഏക യാത്രാമാര്ഗം നിലച്ചതോടെ തോട്ടംതൊഴിലാളികള് ഒറ്റപ്പെട്ട നിലയിലായി. റോഡിന്റെ ശോച്യാവസ്ഥയും പ്രതികൂലകാലാവസ്ഥയും കാരണമാണ് പൊന്മുടിയിലേക്കുള്ള കെ.എസ്.ആര്.ടി.സി സര്വീസ് അധികൃതര് നിറുത്തിവച്ചത്. ഇത് ഉടന് പുനരാരംഭിക്കുമെന്നാണ് അറിയിച്ചിരുന്നതെങ്കിലും അതിനുള്ള തീരുമാനം ആയിട്ടില്ല. നെടുമങ്ങാട്, വിതുര ഡിപ്പോകളില് നിന്നാണ് പൊന്മുടിയിലേക്ക് സര്വീസ് നടത്തിയിരുന്നത്. വിനോദസഞ്ചാരികളടക്കം നിരവധിപേരാണ് ഈ ബസുകളെ ആശ്രയിച്ചിരുന്നത്. മാത്രമല്ല പൊന്മുടി, കുളച്ചിക്കര എസ്റ്റേറ്റുകളിലെ തൊഴിലാളികളുടെ ഏക ആശ്രയവും ഇതായിരുന്നു. സ്ഥാപനങ്ങള് കുറവായ പൊന്മുടി മേഖലയില് നിന്ന് ബസുകളിലാണ് തൊഴിലാളികള് വിതുരയിലെത്തി സാധനങ്ങള് വാങ്ങി മടങ്ങിയിരുന്നത്. ഇവരെല്ലാം ഇപ്പോള് ദുരിതത്തിലാണ്. പൊന്മുടിയില് നിന്ന് മറ്റ് സ്ഥലങ്ങളില് തൊഴില് ചെയ്യുന്നവരും യാത്രാമാര്ഗമില്ലാത്തതിനാല് ജോലിക്ക് പോകുന്നില്ല. ബസ് സര്വീസ് ഇല്ലാത്തതുമൂലം പൊന്മുടിയില് പൊലീസ് സ്റ്റേഷന്, കെ.ടി.ഡി.സി, ഗസ്റ്റ്ഹൗസ് എന്നിവിടങ്ങളില് ജോലിക്കെത്തുന്ന ഉദ്യോഗസ്ഥതരും ബുദ്ധിമുട്ടിലാണ്. പ്രതിഷേധം കനക്കുന്നു സ്വന്തമായി വാഹനമില്ലാത്തവര്ക്ക് നിലവില് 800 മുതല് 1200 രൂപ വരെ മുടക്കി വിതുരയില് നിന്ന് വാഹനം വിളിച്ചാല് മാത്രമേ പൊന്മുടിയിലേക്ക് എത്താന് സാധിക്കൂ. പൊന്മുടി, കുളച്ചിക്കര എസ്റ്റേറ്റുകളില് നിന്ന് നിരവധി വിദ്യാര്ത്ഥികള് വിതുര സ്കൂളില് പഠിക്കാന് പോകുന്നുണ്ട്. സ്കൂള് തുറക്കാന് സമയമായിട്ടും സര്വീസ് ആരംഭിക്കാതായതോടെ ഇവരും ആശങ്കയിലാണ്. ഇതോടെ അടിയന്തരമായി സര്വീസ് പുനരാരംഭിക്കണമെന്നാവശ്യപ്പെട്ട് നെടുമങ്ങാട്, വിതുര ഡിപ്പോകളുടെ പടിക്കല് ധര്ണ നടത്തുവാനുള്ള തീരുമാനത്തിലാണ് പൊന്മുടി നിവാസികള്. സഞ്ചാരികള്ക്ക് ഇപ്പോഴും നിയന്ത്രണം കനത്തമഴയെയും മണ്ണിടിച്ചിലിനെയും തുടര്ന്ന് പൊന്മുടിയിലേക്കുള്ള സഞ്ചാരികളുടെ പ്രവേശനം ജില്ലാ കളക്ടര് നിറുത്തിവച്ചിരിക്കുകയാണ്. പൊന്മുടി റോഡില് ഇപ്പോള് നിര്മ്മാണ പ്രവര്ത്തനങ്ങള് നടക്കുന്നുണ്ട്. ഇതിനായി ലോറികളില് നിര്മ്മാണസാമഗ്രികളും എത്തിക്കുന്നു. അതിനാല് റോഡിന് പറയത്തക്ക പ്രശ്നങ്ങളൊന്നുമില്ലെന്നാണ് തോട്ടംതൊഴിലാളികള് പറയുന്നത്. വിതുര, നെടുമങ്ങാട് ഡിപ്പോകളില് നിന്ന് പൊന്മുടിയിലേക്കുണ്ടായിരുന്ന ബസ് സര്വീസുകള് അടിയന്തരമായി പുനരാരംഭിക്കണം.സത്വര നടപടികള് സ്വീകരിച്ചില്ലെങ്കില് ശക്തമായ സമരപരിപാടികള് സംഘടിപ്പിക്കും. കെ.വിനീഷ്കുമാര്, തോട്ടംതൊഴിലാളി യൂണിയന് സി.ഐ.ടി.യു പൊന്മുടി മേഖലാ സെക്രട്ടറി